
  Másfél évtizedes szerhasználatomról, annak következményeiről, meg a hosszú hónapokon át tartó rehabilitációmról, az utána következő visszaesésekről még bőven lesz szó az alábbiakban. Most arról szeretnék beszélni, tisztuló drogosként hogyan kerültem oda, ahol most tartok. Vagyis a szakmai karrieremről.


  Amikor még rehabilitáción voltam Komlón, semmi nem állt távolabb tőlem a gondolatnál, mint hogy egyszer majd segítőként dolgozzak. Hiszen azt is ott kellett megtanulnom a csoportokban, hogy egyáltalán beszéljek a saját dolgaimról. A csoportok ugyanis semmi másról nem szóltak, mint hogy mindenki az érzéseiről beszélt.


  Huszonhét hónap után úgy indítottak útra a rehabról, hogy jelezték: kétesélyes, hogy hosszabb távon képes leszek-e tiszta és józan maradni. És elég csúnyán vissza is estem az alkohollal. Nem fogadtam meg a Komlón kapott tanácsot, miszerint felépülő használóként nem érdemes kísérletezni a szesszel. A rehabon a nikotint is letettem, amikor viszont újra inni kezdtem, a cigarettára is visszaszoktam. 2002. szeptember 10. óta, vagyis lassan huszonnégy éve viszont teljesen tiszta vagyok, altatókat vagy nyugtatókat sem használok.


  A józan életbe visszatérve úgy éreztem magam, mintha akkor léptem volna ki a gimnáziumból, érettségi bizonyítvánnyal a kezemben, és gyorsan munkát kellene szereznem, akármilyet, akár minimálbérért. Minden területen le voltam maradva a velem egyidősekhez képest. Gyakorlatilag másfél évtized kiesett az életemből, a személyiségfejlődésemből, mindenhonnan. A kortársaim közben dolgoztak, sportoltak vagy más hobbit kerestek maguknak, családot alapítottak, gyerekeik születtek, nevelték a kicsiket, és lépegettek előre a társadalmi ranglétrán. Nekem is született ugyan egy kislányom, de finoman szólva nem voltam gondoskodó apa. És tisztulásom után rám szakadt a helyzet képtelensége: mit kezdek most magammal, hogyan lesz párom, és legelőször is: hogyan szerzek munkahelyet?


  Amikor különféle állásokra pályáztam, meglehetősen kreatív módszerekkel foldoztam be az életrajzomban tátongó lyukakat, de végül sikerült elhelyezkednem egy szállodában recepciósként. Rendesen bejártam dolgozni, papíron csak minimálbért kaptam, de elég jól kerestem a borravalóknak köszönhetően, meg annak, amit még hozzáügyeskedtünk a munkatársaimmal. Viszont hamar rájöttem, hogy ez a pálya sehová nem tart. Ültem naphosszat a pultban, kiadtam meg elvettem a vendégektől a kulcsot, amikor meg épp nem volt semmi dolgom, akkor naphosszat bámultam a falat.


  Úgy éreztem, ennél azért több van bennem, többre vagyok hivatott. Ezért munka mellett önkénteskedni kezdtem a Magadért Alapítványnál, amit még 1998-ban hozott létre egy házaspár dr. Csernus Imre pszichiáter szakmai vezetésével. Függők jártak oda, és a hozzátartozóik, én pedig egy idő után már nem önkéntesként dolgoztam, hanem egy minimális fizetséget is kaptam az alapítványtól számla ellenében. Hetente kétszer segítettem ott csoportokban. Egyre jobban megszerettem ezt a munkát, egyre magabiztosabbá váltam benne, és közben megszületett bennem az igény, hogy fejlődjek ezen a területen. Így hát jelentkeztem az ELTE Társadalomtudományi Karára szociális munkás szakra. Úgy gondoltam, alkalmas és képes vagyok rá, hogy elvégezzem a képzést. (Igazam lett, végül 2005-ben kaptam kézhez a diplomámat.)


  Furcsa véletlen, hogy pont a felvételi napját megelőző estén kellett beadnom magamnak egy Interferon injekciót, amit a drogos éveim alatt összeszedett hepatitisz C nevű májbetegségre írtak fel nekem. A készítmény mellékhatásai miatt irgalmatlanul rossz állapotban mentem az írásbeli felvételi vizsgára, viszont mivel nagyon alaposan felkészültem, kimondottan jól sikerült a felvételi, ráadásul az eredményem alapján az államilag finanszírozott képzésben vehettem részt. A szüleim egyébként azt erőltették, hogy inkább a Szent István Egyetem humán erőforrás szakjára jelentkezzem, ami viszont fizetős képzés lett volna. Ellenálltam az ötletüknek, hiszen tisztulásomkor pontosan azt tűztem ki célul, hogy kikerüljek a gyermeki szerepből. A fő életfeladatom volt akkoriban, hogy leváljak a szüleimről, ha viszont rájuk hallgatok, csak még inkább hozzájuk láncolom magam, hiszen ők állták volna az egyetemi költségeimet. (Talán még a bizonyítványomat is elkérték volna ellenőrzésre a félévek végén.) Harmincas éveim közepén jártam ekkor, ezért nem igazán vonzott ez a lehetőség.


  Másfél évtizednyi szerhasználat alatt elég alaposan megismertem a gyógyítás világát, hiszen megfordultam közben szinte az összes zárt osztályon, drogambulancián, kezelt szinte minden orvos, aki drogosok gyógyításával foglalkozik. Továbbá részt vettem a heroinfüggőség kiváltását szolgáló metadonkúrán, számos elvonón, és egy sor kórházban kezeltek. Vagyis komoly kapcsolati hálóval rendelkeztem az addiktológiai szakmában.


  Másfelől egykori függőként és használóként volt egy másik kiterjedt kapcsolatrendszerem egy sor olyan emberrel, akikkel korábban még együtt drogoztam, meg együtt mozogtunk az alternatív kulturális térben, és később a médiában lettek ismert emberek. Éppen ezért könnyen bejutottam a különböző szakmai konferenciákra, és rendszeresen részt is vettem ezeken.


  Egyszer Pécsváradra hívtak meg egy ilyen alkalomra, ahol meghallgathattam Robert Lefever előadását. Lefever az Egyesült Királyság egyik legnevesebb drogterápiás intézetének alapítója, igazgatója és vezetője volt, felépülő függő, egykori alkoholista és szerhasználó, pszichiáter, amúgy meg egy hihetetlenül okos ember. Londoni, nagyon jól működő (és irgalmatlanul drága) rehabilitációs intézetében több világsztár is kezeltette magát.


  A konferencia kétnapos volt, és amikor az első nap végén lementünk vacsorázni az étterembe, én összeszedtem a bátorságomat, odamentem Lefeverhez, és megkérdeztem, leülhetek-e mellé, mert beszélni szeretnék vele. Miután igent mondott, elmondtam neki, mennyire tetszett az előadása, amelyben bemutatta az intézményét, és hogy mennyire szeretném egyszer személyesen is látni. Lefevernek valószínűleg tetszett a merészségem, és valami ilyesmit mondott: Youre welcome, my friend, youre welcome. Majd közölte, ha kiutazom hozzájuk egy-két hétre, akkor állják minden költségemet, csak a repülőjegyet kell megvennem.


  A pécsváradi konferencia más szempontból is sorsfordító volt nekem. A résztvevők között a Leo Amici alapítványtól is ott volt ugyanis néhány ember, például az alapítvány kurátora, dr. Tímár Csaba. Vele is beszélgettem, és beszámoltam neki arról, hogy főiskolára járok, közben pedig a recepciós állásom mellett heti két este önkénteskedem. Azt is elmondtam Csabának, hogy már belefáradtam a szállodai munkába, viszont nagyon megtetszett a segítő szakma, és most ezen a területen szeretnék elhelyezkedni, ha lehet, akkor főállásban. Csaba azt felelte erre, hogy náluk, Komlón éppen üresedés van, és szerinte a felszabadult állás éppen megfelelő lenne nekem. Így nemsokára már segítőként dolgoztam Komlón.


  Ez a korszakom hat évig tartott, közben végeztem az ELTE-n, megkaptam a szociális munkás diplomámat.


  Komlóra minden héten hétfőn délre utaztam le, szerda esténként tértem vissza Budapestre, csütörtökönként csoportot vezettem a Magadért Alapítványnál, és közben más feladataim is voltak. Mindkét szervezetnél rengeteget tanultam a náluk végzett munkámból. Komlón hatévnyi tapasztalatot szereztem segítőként egy zárt drogterápiás intézetben. A Magadért Alapítványnál pedig ambuláns páciensekkel foglalkozhattam, akik sokfajta függőség miatt kerültek velünk kapcsolatba, és nem feltétlenül számítottak súlyos esetnek. Nagyon izgalmas volt velük dolgozni, és foglalkozásokat, csoportokat, konzultációkat tartani nekik és a hozzátartozóiknak. Mindkét munka nagyon sokat tett hozzá a szakmai pályafutásomhoz, rengeteg tapasztalatot szereztem.


  A komlói időszakom vége felé kicsit belefáradtam a heti utazgatásba, így amikor egy vezetőváltás miatt feszültségek, súrlódások jelentkeztek az alapítványnál, úgy döntöttem, eljövök onnan. Ezután a Megálló Csoport Alapítványnál kezdtem dolgozni. A Megálló sikeresen adott be egy közös pályázatot a Váltó-sáv Alapítvánnyal, melynek munkatársai fogvatartottaknál dolgoznak. Ebben a pályázati projektben én is részt vettem, így két éven át jártam büntetés-végrehajtási intézetekbe edukációs csoportokat tartani. Ha kellett, akkor angol-, irodalom- vagy németórát is adtam, de jellemzően inkább önismereti csoportokat vezettem.


  A kétéves programra önként jelentkezhettek a fogvatartottak, akik erős szűrésen mentek keresztül, ahol az alkalmasságukon kívül az is szempont volt, hogy belátható időn belül szabaduljanak. A cél az volt, hogy a két év leteltével olyan szakmát kapjanak a kezükbe, amellyel a szabad életben is boldogulhatnak. Több börtönben is dolgoztam a projekt kapcsán, többek között a Gyűjtőben, a Markó utcában és a Gyorskocsi utcai intézményben. Két éven keresztül látogattam ezeket a helyeket délutánonként. Nagyon izgalmas kihívást jelentett csoportokat tartani a fogvatartottaknak, és természetesen ebben a közegben is nagyon sok függővel találkoztam.


  A két év leteltével az Orczy Klubba, a szenvedélybetegek nappali ellátásába mentem el dolgozni, egyéni foglalkozásokat tartottam, illetve csoportokat vezettem. Mintegy nyolc évig maradtam itt, de nem főállású munkatársként kaptam a fizetésemet, hanem külsősként adtam számlát. Ezzel párhuzamosan pedig privát ügyfeleim is lettek, 2012 óta tartok magán addiktológiai konzultációkat. Ugyancsak az orczys időszakban elkezdtem az addiktológiai konzulens képzést az ELTE Egészségtudományi Karán. Itt 2015-ben végeztem, és két éve már tanítok is óraadóként az intézményben rendszerszemléletet. És időközben egy gyászcsoport-vezető tanfolyamon is részt vettem.


  2016. december 15-én jelent meg első cikkem, amit utána még számos írás követett különböző felületeken. A publikálás mellett két könyv megírásában is részt vettem társszerzőként, illetve szerkesztőként.


  Itt tartok most.


  Bajzi vagyok. Felépülő függő.


  A KONTROLL ILLÚZIÓJA


  Az aktív éveimben szentül hittem, hogy még a szakadék szélén egyensúlyozva is én rángatom a zsinórokat. Hogy én diktálok. Így vannak ezzel ma a klienseim is. Fatális tévedés. A függő elme legnagyobb tragédiája pontosan ez a mindenhatósági ábránd.


  Minden függőség azzal a trükkel indul, hogy velem ez nem történhet meg, én irányítok. A használó elme zseniálisan, a tökélyig fejleszti a hárítást és az alibik gyártását. Én is profi voltam ebben. Azt hittem, ha Dosztojevszkijt olvasok, jazzt hallgatok és Kubrick-filmeket nézek, akkor egy kifinomult, különleges elit tagja vagyok, nem egy nyomorult drogos.


  A függő elme pontos szabályrendszereket állít fel, hogy bizonyítsa a kontrollt: Nem iszom délelőtt, csak meló után. Csak sört iszom ezentúl, az könnyű alkohol. Csak este piálok, a gyerek akkor már alszik.


  A praxisomban ma is pontosan ugyanezeket a köröket látom a magasan funkcionáló, jómódú üzletembereknél, brókereknél és cégvezetőknél. Ők az életben, a karrierjükben hozzászoktak ahhoz, hogy minden az ő akaratuk szerint történik. Aztán beülnek hozzám konzultációra, és azzal bagatellizálják a problémát, hogy ők nem alkoholisták, mert még van egzisztenciájuk, és nem isznak mindennap. Van egy rossz hírem: az intelligencia és az iskolázottság nem a leállásban segít, hanem abban, hogy az illető még dörzsöltebb, még rafináltabb önámító észérveket gyártson a mindennapos kokain- és alkoholfogyasztására.


  Ez a kontrollgörcs ráadásul nem áll meg a kémiai szereknél. A munkamániás ugyanennek a börtönnek a foglya. Mindent ő akar ellenőrizni, képtelen delegálni a feladatokat, állandóan túlvállalja magát. Ha két óráig nem követi a social media kommentjeit vagy a híreket, már pánikol, és összeszorul a gyomra, hogy miről maradt le. A végén persze teljesen kimerül testileg-lelkileg, és a vécén sírva omlik össze a teljesítménykényszer alatt.


  És ne feledkezzünk meg a társfüggő (kodependens) hozzátartozókról sem. Az ő addikciójuk tárgya maga a függő ember. A megmentő szerepében tetszelegve valójában egy kőkemény, méltatlan ellenőrzési játszmát játszanak. Nyomoznak, kutatnak, faggatóznak: Hol voltál? Kivel ittál? Hogy nézel ki már megint? Eldugdossák az üvegeket, falaznak a főnöknek, kifizetik a tartozásokat, vagyis gyakorlatilag fenntartják az alkoholizmus spirálját.


  Amikor elkap a gépszíj


  A valóságban azonban a kontroll illúziója nem tart ki sokáig. A függőség ugyanis progresszív betegség, és a függő esetében az észérvek nem válnak be – nála kétszer kettő néha öt.


  Elég egyetlen pohár, egyetlen bogyó vagy egyetlen csík, és a nagy kontrollmánia azonnal szertefoszlik. Valami átkattan a fejben, elveszik az ellenálló képesség, beindul a gépszíj, és onnantól kezdve az akaraterő egy fillért sem ér. Jön a totális kontrollvesztés. Az, amikor olyan dolgokat cselekszel, amelyek teljesen összeegyeztethetetlenek a józan értékrendeddel.


  A kontrollvesztésnek ezer arca van, a későbbiekben olvasható történetekben számos példája felbukkan: amikor ott guggolsz meztelenül a kuka előtt a hajnali hidegben, amikor az anyuka csontrészegen megy a gyerekért az óvodába, vagy épp amikor a mindenhatóság érzését felváltja a kőkemény paranoia és üldözési mánia. Hol van ilyenkor a kontroll? Sehol.


  Megadás a győzelemért


  Hogyan lehet ebből a csapdából kikeveredni? A leállás és a felépülés legnagyobb titka egy hatalmas paradoxonban rejlik: a kontrollt csak úgy kaphatod vissza, ha végleg lemondasz róla.


  Amíg a függő küzd, alkudozik, váltogatja a szereket, szociális ivó akar lenni, vagy orvosi beültetésektől és csodabogyóktól várja a megváltást, addig a tagadás börtönében marad. A beültetés csak félelemalapú, tüneti kezelés – a sóvárgást nem mulasztja el, a belső munkát nem lehet megspórolni. Csupán az akaraterőre támaszkodva képtelenség tartósan józannak maradni.


  A valódi felépülés a megadással kezdődik. Be kell ismerni a teljes, abszolút vereséget a szerrel szemben. Fel kell adni a harcot, le kell térdelni, és kimondani: Tehetetlen vagyok, a szerek erősebbek voltak nálam, legyőztek.


  Ebben a szent pillanatban a beismert gyengeséged lesz a legnagyobb erősséged. A kontrollmánia és az egó teljes, alázatos elengedése nyitja meg az utat a józan élet előtt. Nem az akaraterő görcsös megfeszítése ment meg, hanem az, ha végre van benned alázat megadni magad.


  Ezen a libikókán hintáznak az elkövetkezendő történetek szereplői – billegés kontroll és kontrollvesztés között. Repülés és zuhanás, kéz a kézben.


  GYEREKKOR, TITKOK, ÜNNEPEK


  A függőség családi betegség, és egyben az elhallgatások, a tabuk, a tagadás és az önbecsapás betegsége is. Felépülő függőktől többször hallani, hogy annyira betegek, amennyi titkot rejtegetnek.


  A leggyakoribb hazugság az alkoholista családokban annak tabusítása, hogy apu vagy anyu iszik. Vagyis valami mérgez, mindenkire hat, mindenkit megnyomorít, ám erről a valamiről senki nem beszél. Titkoljuk a kellemetlen tényt, hogy foggal-körömmel fenntartsuk a jó, rendes család látszatát, miközben sorra dőlnek ki a csontvázak a szekrényből. Ameddig ez a helyzet fennáll, és a család nem néz őszintén szembe a helyzetével, nem ismeri be, hogy baj van, addig nincsen, nem is lehet megoldás, és semmi esély a felépülésre. A függőség tovább rombol, és nemegyszer tragédiát, halált okoz.


  Anya elesett


  Általában a család önmaga és mások elől is leplezi a problémát, növelve így a bajt, ráadásul az ilyen közegben felnövő gyerek már korán megtanulja a hazudozást. Hiszen nem lehet beszélni arról, hogy valamelyik szülő iszik – mindenki mosolyog és tagad, ha szóba kerül a kérdés.


  A hozzátartozók gyakran hazudnak azért, hogy fedezzék a szerhasználó viselt dolgait, és ily módon gyakorlatilag a család sírját ássák. Ha a társuk ittasan balesetet okoz, magukra vállalják, hogy ők ültek a volán mögött, nehogy a párjuktól elvegyék a jogosítványt. Esetleg betelefonálnak a partnerük főnökének, és azt hazudják, hogy betegség miatt nem tud bemenni a munkahelyére az illető, mikor az már kora reggel mattrészeg. A hozzátartozó ugyanis attól tart, hogy a társa elveszíti a munkáját, és ha kirúgják, éhen hal a család. Ezért akkor is fedezi, amikor így az illető alkoholizmusát támogatja.


  A szülők pedig az osztályfőnöknek hazudnak valami hihetőt arról, miért nem ment be az iskolába a teljesen szétcsapott gyerekük. A nők azt hazudják a sérüléseikről, hogy leestek a lépcsőn, amikor a férjük részegen megütötte őket. Az orvos is gyakran része a játszmának, amikor nem szembesíti a páciensét azzal, hogy a bajainak igazi okozója az alkoholizmusa, és ehelyett csak a tüneteit kezeli. Vagy csupán arra buzdítja, igyon kicsit kevesebbet.


  Az érintett családokban a gyerekek gyakran hallhatnak ilyen mondatokat a szüleiktől: Anya elesett, azért van monoklija… Anya csak fáradt és elálmosodott… Jó ember az apád, ha nem iszik… (Csak éppen apát még senki nem látta józanon.)


  Egyszer egy kórházban tartottam csoportot, ahol egy alkoholista nő (akinek persze az anyja is alkoholista volt) a következőt mesélte: Anyával volt egy olyan játékunk, hogy együtt dülöngéltünk. Irtó jó móka volt…


  Egyes munkahelyeken pedig a vezetők körömszakadtukig fedezik az alkalmazottjuk drog- vagy alkoholhasználatát, mivel az illető olyan speciális tudással, képességgel rendelkezik, amely szinte pótolhatatlannak tűnik, így bármit megtehet, szinte mindent elnéznek neki.


  Kocsmatúra Kispesten


  Az én szüleim is védték az én szerhasználatomat, pedig biztos vagyok benne, hogy mindig a legjobbat akarták nekem. Nálunk én voltam a titkolni való rokon, a család szégyenforrása. Amikor az egyik elvetélt leszokási kísérletem alkalmával kiköltöztem két hónapra a szüleim nyaralójába Pilisvörösvárra, és vendég jött hozzánk, mindig elbújtattak. Azt mondták a látogatónak, hogy nem vagyok otthon, és nem jöhettem le a felső emeletről, nehogy a szomszédok meglássanak betépett, magatehetetlen állapotban – a mákteát egyébként az anyám főzte nekem.


  Amikor éppen rehabokon voltam, akkor azt a fedőtörténetet találták ki, hogy pillanatnyilag külföldön tanulok vagy dolgozom. Így ha esetleg sikerült volna kitisztulnom, máris hazugságra alapozva indult volna az új életem, hiszen belementem ebbe a játszmába, és nem vállaltam fel önmagam.


  Olyan is előfordult velem szerhasználói karrierem idején, hogy nem a saját, hanem a szüleim lakásában tároltam az általam árusított kábítószert. Egyszer felvittem hozzájuk egy páncéldobozt, és arra kértem őket, ezentúl hadd tartsam ott náluk, majd elmegyek érte időnként.


  A szüleim soha nem kérdezték meg, mi van a dobozban, ez tabu volt, nem beszéltünk róla. Ám biztos vagyok benne, hogy sejtették, érezték az igazságot, csak nem merték maguknak sem bevallani, mit rejtegetek a kazettában, amit otthon nem tárolhattam, mert akkoriban már rendszeresen tartott nálam házkutatást a rendőrség.


  Mindennap átmentem hozzájuk, és megkértem őket, ne nyissák rám az ajtót, amíg matatok. A szoba magányában mérlegen kiporcióztam a drogot, pakettokba csomagoltam, majd elköszöntem, és vittem tovább az árut eladni, de ők soha nem kérdeztek rá, mit műveltem tulajdonképpen a szobában… Anyu amúgy gyakran mondogatta, ő még börtönbe is menne helyettem, csak nekem ne legyen bajom, mert annyira szeret.


  Droghasználóként fura titkokat is őrizgettem. Például szégyelltem, hogy egy időben rákaptam az italra a drog helyett (később mellett), mert akkoriban még lenéztem az alkeszokat. Az volt a taktikám, hogy nem egy helyre jártam inni, hanem körbejártam Kispest kocsmáit, és mindenhol csak fél liter savanykás vörösbort ittam, aztán továbbálltam, nehogy már azt gondolják rólam, hogy alkoholista vagyok. És miért pont savanykás vöröset ittam? Mert a mérhetetlen mennyiségű alkoholtól és a gyógyszerektől meghíztam, felpuffadtam, és úgy gondoltam, ennek jó ellenszere a vörösbor. Főleg, ha mellé jó sok speedet tolok, úgy majd biztosan nem hízom.


  Álomvilágban élni


  Én még nem vagyok annyira rajta… Mások is ezt csinálják. De hiszen mindenki iszik… Én kézben tartom a helyzetet. A Xanax majd mindent megold. Mostantól csak füvezem, az nem annyira gáz… Csak vodkát iszom, annak nincsen szaga, így nem majd érzi senki. Csak este piálok, a gyerek akkor már úgyse látja. A függő önmagát is ámítja az ilyen kijelentésekkel, ráadásul tapasztalatom szerint senkit nem vág át: mindenki pontosan tudja, vagy legalábbis érzi, hogy valami gond van az illetővel.


  A szülők pedig többnyire az iskolában is elhazudják, hogy otthon komoly bajok vannak. Ám ettől még a kisgyerek ugyanúgy szégyelli az apját, meséket talál ki arról, hogyan élnek otthon, álomvilágot kreál magának, és oda menekül. Eközben esetleg nem meri meghívni hozzájuk a barátait, mert vállalhatatlanok az otthoni állapotok.


  Janet Geringer Woititz írja az Alkoholbetegek felnőtt gyermekei című könyvében (Félúton Alapítvány, Budapest, 2002), hogy az érintettek gyakran akkor is hazudnak, amikor ugyanolyan könnyű lenne igazat mondani. Íme egy példa erre az egyik kliensemtől:


  Akkor is hazudtam, amikor nem volt tétje, vagy nem gondoltam azt, hogy valami rosszat csináltam. Egyszerűen csak fogalmam sem volt, milyen hatást váltok ki azzal, amit mondok, ezért mindig valami mást mondtam, mint ami tényleg történt… Próbáltam megtippelni, hogy anyám minek örülne. Amúgy nem biztos, hogy az igazságnak nem örült volna, csak valahogy mindig mindent másképp mondtam.


  A hazugság idővel szokássá válik, és a gyerek később akkor is ehhez fordul, ha semmi szükség rá. A hazudozás a figyelemfelkeltés része is lehet, a gyerek esetleg képtelen ezt mással elérni.


  Pedig fontos tudni, hogy a gyógyuláshoz elengedhetetlen a nagyfokú őszinteség magunkhoz és másokhoz. Le kell dönteni a tagadás, a hazudozás, az elhallgatás falait. Ebben nagy segítség lehet egy jó szakember, egy jó rehabilitációs intézet vagy az önsegítő közösség. Kellenek az olyan terek, ahol az érintettet nem ítélik el vagy minősítik mindazért, amit tett, ahol megoszthatja a legbelsőbb titkait, félelmeit, kételyeit, és így elindulhat valamiféle változás.


  Ha kibeszéljük a titkainkat, megkönnyebbülünk, ha beismerjük a tetteinket, segítünk magunkon. Ha nem mentegetünk másokat, akkor segítünk rajtuk, mert így lehetőséget adunk nekik arra, hogy találkozzanak magukkal, és hogy változtathassanak.

